SCC ออกหุ้นกู้ 2.5 หมื่นลบ. ดบ. 2.65% ขายผู้ถือหุ้นกู้เดิม – นักลงทุนทั่วไป
SCC ออกหุ้นกู้ 2.5 หมื่นลบ. อายุ 4 ปี ดอกเบี้ย 2.65% เสนอขาย ผู้ถือหุ้นกู้เดิม ระหว่างวันที่ 23-28 ก.ย.64 และนักลงทุนทั่วไป ระหว่างวันที่ 29-30 ก.ย.64
10 ส.ค. 2564

บริษัท ปูนซิเมนต์ไทย จำกัด(มหาชน) หรือ SCC เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 2/2564 มูลค่าไม่เกิน 25,000 ล้านบาท อายุ 4 ปี ครบกำหนดไถ่ถอนปี 2568 มีอัตราดอกเบี้ยคงที่ 2.65% ต่อปี ชำระดอกเบี้ยทุก 3 เดือนตลอดอายุหุ้นกู้
โดยบริษัทจะเสนอขายหุ้นกู้ดังกล่าวให้แก่ผู้ลงทุนทั่วไป ซึ่งเป็นผู้ถือหุ้นกู้ของบริษัท ปูนซิเมนต์ไทย จำกัด(มหาชน) ครั้งที่ 3/2560 ครบกำหนดไถ่ถอนปี พ.ศ. 2564 (SCC21OA) ในวันที่ 1-3 และ 6-7 ก.ย.64 ผ่านสำนักงานหรือสาขาของผู้จัดการการจัดจำหน่ายหุ้นกู้ และ 1-7 ก.ย.จองซื้อผ่านระบบออนไลน์ และผู้ถือหุ้นกู้ของบริษัท ปูนซิเมนต์ไทย จำกัด (มหาชน) ทุกรุ่น จองซื้อในวันที่ 23 และ 27-28 ก.ย.64 ผ่านสำนักงานหรือสาขาของผู้จัดการการจัดจำหน่ายหุ้นกู้ และวันที่ 23-28 ก.ย.64 จองซื้อผ่านระบบออนไลน์ ส่วนผู้ลงทุนประชาชนทั่วไป จะจองซื้อได้ในวันที่ 29-30 ก.ย.64
สำหรับผู้จัดการการจัดจำหน่ายหุ้นกู้ ได้แก่ ธนาคารไทยพาณิชย์ ธนาคารกสิกรไทย ธนาคารกรุงเทพ ธนาคารกรุงไทย ธนาคารกรุงศรีอยุธยา โดยมีธนาคารกรุงไทย เป็นผู้ประสานงานการจัดออกและจัดจำหน่ายหุ้นกู้
ด้านบริษัท ฟิทช์ เรทติ้งส์ (ประเทศไทย) จำกัด จัดอันดับความน่าเชื่อถือของหุ้นกู้ A+ (tha) เมื่อวันที่ 2 ส.ค. 64
บริษัทมีวัตถุประสงค์จะนำเงินที่เสนอขายหุ้นกู้ในครั้งนี้ไปเพื่อชำระคืนเงินกู้หรือหนี้จากการออกตราสารหนี้ จำนวน 25,000 ล้านบาท ในวันที่ 1 ต.ค. 64